Kotimaa 10.12.2018 14:05
Pohjois-Karjalan käräjäoikeus tuomitsi Juha Matti Karhapään vankeuteen.
Henkirikos tapahtui elokuun 18. ja 19. päivän välisenä yönä vuonna 2005. Pesonen oli kuollessaan 27-vuotias. Pesonen tapettiin henkilöautossa, joka oli matkalla Ilomantsista Joensuuhun. Henkirikoksen uhriksi joutuneen Pesosen ruumis on edelleen kateissa.
Aluksi Pesosta etsittiin kadonneena henkilönä, sillä muut autossa olleet henkilöt kertoivat tuolloin Pesosen jääneen auton kyydistä Joensuuhun. Häntä etsittiin muun muassa Pielisjoesta.
Myös rikoksen mahdollisuus otettiin huomioon jo vuonna 2005, mutta poliisi piti todennäköisempänä sitä, että Pesonen on kadonnut.
Keskusrikospoliisi tiedotti noin vuosi sitten avanneensa tapauksen uudelleen ja tutkivansa sitä henkirikoksena. Poliisi otti tuolloin kiinni useita henkilöitä epäiltynä taposta. Lopulta muiden asema muuttui todistajaksi, ja vain nyt tuomittua miestä syytettiin rikoksesta oikeudessa.
Oikeudenkäynnissä kävi ilmi, että osa todistajista oli pelännyt kertoa tapahtumien kulusta poliisille. Heitä kuultiinkin pelkäävän todistajan huoneesta. Osaltaan heitä oli pelotellut nyt tuomittu henkilö.
Tuomio ei ole lainvoimainen, sillä tuomiosta voi valittaa hovioikeuteen.
Karhapää tuomittiin myös korvaamaan suuret kärsimyskorvaukset Pesosen omaisille, yhteensä 18 000 euroa.
Uusia syytekohtia julki kadonneen ilomantsilaismiehen tappojutussa – taposta syytettyä epäillään pontikkatehtailusta
Jari Pesosen äiti: "En saa rauhaa ennen kuin ruumis on löydetty"